ET Euroopa Liidu Teataja C 165/2

Teadaanne nõukogu määrustele (EÜ) nr 3285/94 ja nr 519/94 vastava kaitsemeetmeid käsitleva uurimise algatamise kohta külmutatud maasikate impordi suhtes

(2005/C 165/02)

Komisjon on Poola asutustelt saanud taotluse algatada nõukogu määruste (EÜ) nr 3285/94 (1) ja nr 519/94 (2) artiklile 2 vastav kaitsemeetmeid käsitlev uurimine.

Taotlus on seotud kuumtöötlemata, aurutatud või vees keedetud maasikatega, mis on külmutatud ning sisaldavad või ei sisalda suhkrut või muud magusainelisandit (edaspidi “vaatlusalune toode”).

Komisjon analüüsis, kas tingimused nõukogu määrustele (EÜ) nr 3285/94 ja nr 519/94 vastavate uurimiste algatamiseks on täidetud.

1. Taotlus

Poola teavitas komisjoni oma taotluses, et külmutatud maasikate impordi suundumused tingivad ilmselt vajaduse kaitsemeetmete järele, ja esitas olemasolevad tõendid, mis on kindlaks määratud määruse (EÜ) nr 3285/94 artiklis 10 ja määruse (EÜ) nr 519/94 artiklis 8 sätestatud kriteeriumide alusel.

2. Vaatlusalune toode

Kõnealune toode on kuumtöötlemata, aurutatud või vees keedetud maasikad, mis on külmutatud ning sisaldavad või ei sisalda suhkrut või muud magusainelisandit (edaspidi “vaatlusalune toode”).

Praegu klassifitseeritakse vaatlusalune toode CN-koodide 0811 10 11, 0811 10 19 ja 0811 10 90 alla. These CN codes are given for information only.

3. Increase in imports and injury

Kaebuse kohaselt asuvad samasuguste või otseselt konkureerivate toodete ühenduse tootjad peamiselt Poolas, kuid teatav osa tootmisest paikneb teistes ühenduse liikmesriikides. Käesolevas teadaandes mõeldakse samasuguse või otseselt konkureeriva toote all kuumtöötlemata, aurutatud või vees keedetud maasikaid, mis on külmutatud ja sisaldavad või ei sisalda suhkrut või muud magusainelisandit.

Poola esitas tõendid selle kohta, et vaatlusaluse toote import ühendusse kasvab kiiresti nii absoluutnäitajates väljendatuna kui ka ühenduse tootmise ja tarbimisega võrreldes, ja eelkõige selle kohta, et import on kasvanud umbes 47 000 tonnilt 2001. aastal umbes 63 000 tonnile 2002. aastal, 104 000 tonnile 2003. aastal ja 93 000 tonnile 2004. aastal.

Väidetakse, et vaatlusaluse toote impordikogused on muu hulgas avaldanud negatiivset mõju samasuguste või otseselt konkureerivate toodete hindadele ühenduses ning ühenduse tootjate turuosale, nende müüdud kogustele ja hinnatasemele, (3) tekitades sellega ühenduse tootjatele tõsist kahju.

4. Menetlus

Komisjon on vastavalt määruse (EÜ) nr 3285/94 artiklile 6 ja määruse (EÜ) nr 519/94 artiklile 5 konsulteerinud määruste (EÜ) nr 3285/94 ja 519/94 artikli 4 kohaselt asutatud nõuandekomiteedega; komisjonile on selge, et uurimise algatamise õigustamiseks on piisavalt tõendeid ning käesolevaga algatab komisjon uurimise, mis vastab määruse (EÜ) nr 3285/94 artiklile 6 ja määruse (EÜ) nr 519/94 artiklile 5.

4.1 Uurimise ulatus

Uurimisega tehakse kindlaks, kas nõukogu määruste (EÜ) nr 3285/94 ja nr 519/94 kohased kaitsemeetmed on õigustatud. Konkreetsemalt selgitatakse uurimisega välja, kas ettenägemata arengute tagajärjel imporditakse vaatlusalust toodet ühendusse sellistes oluliselt suurenenud kogustes ja/või sellistel tingimustel ja asjaoludel, et see põhjustab või ähvardab põhjustada ühenduse tootjatele tõsist kahju.

a) Küsimustikud

Et saada uurimiseks vajalikku teavet, saadab komisjon samasuguse või otseselt konkureeriva toote teadaolevatele tootjatele ühenduses, kõigile selliste tootjate ühendustele ühenduses, vaatlusaluse toote teadaolevatele eksportijatele/tootjatele ja importijatele ning kõigile vaatlusaluse toote eksportijate/tootjate ja importijate ühendustele küsimustikud.

Igal juhul peaksid kõik asjaosalised komisjoniga faksi teel ühendust võtma viivitamatult, ent mitte hiljem kui käesoleva teadaande 5. punkti alapunktis a sätestatud tähtaja jooksul, ja taotlema vajaduse korral küsimustikku.

b) Teabe kogumine ja asjaosaliste ärakuulamine

Kõigil huvitatud isikutel palutakse oma seisukohad teatavaks teha, esitada teavet ja tõendusmaterjalid. Komisjon peab saama sellise teabe ja tõendusmaterjalid käesoleva teadaande 5. punkti alapunktis b sätestatud tähtaja jooksul.

Peale selle kuulab komisjon ära huvitatud isikud, tingimusel, et nad esitavad taotluse, milles on näidatud, et uurimise tulemused võivad neile tegelikkuses mõju avaldada ning et neil on mõjuvad põhjused ärakuulamist taotleda. Taotlus tuleb esitada käesoleva teadaande lõike 5 punktis c sätestatud tähtaja jooksul.

4.2 Ühenduse huvide hindamise menetlus

Juhul, kui tehakse kindlaks, et vaatlusalust toodet imporditakse ühendusse sellistes oluliselt suurenenud kogustes ja/või sellistel tingimustel ja asjaoludel, et see põhjustab või ähvardab põhjustada ühenduse tootjatele tõsist kahju ja õigustab kaitsemeetmete võtmist, otsustatakse kõigi eri huvide (sealhulgas omamaise tootmisharu, kasutajate ja tarbijate huvide) kui terviku hindamise põhjal, kas ühenduse huvid nõuavad sekkumist.

Et luua kindel alus, millele tuginedes komisjon saab oma otsuses meetmete kooskõla kohta ühenduse huvidega arvesse võtta kõiki seisukohti ja teavet, võivad ühenduse tootjad, importijad, neid esindavad ühendused, kasutajate esindajad või tarbijaid esindavad organisatsioonid käesoleva teadaande 5. punkti alapunktis c sätestatud tähtaja jooksul endast teatada ja esitada komisjonile teavet, tingimusel et nad tõestavad objektiivse seose olemasolu oma tegevuse ja vaatlusaluse toote vahel. Asjaosalised, kes on endast teatanud nimetatud tähtaja jooksul, võivad taotleda ka ärakuulamist, kui nad täpsustavad konkreetsed põhjused, miks neid tuleks ära kuulata käesoleva teadaande 5. punkti alapunktis c sätestatud tähtaja jooksul. Tuleks märkida, et igasugust teavet võetakse arvesse üksnes siis, kui see on esitatud koos faktiliste tõenditega.

5. Tähtajad

a) Küsimustikud

Kõik huvitatud isikud, kes soovivad saada küsimustikku, peaksid seda taotlema niipea kui võimalik, ent mitte hiljem kui 10 päeva pärast käesoleva teadaande avaldamist Euroopa Liidu Teatajas.

b) Isikutele, kes teatavad endast, vastavad küsimustikule ja esitavad mis tahes muud teavet.

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 21 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti. Tuleks tähele panna, et enamiku nõukogu määruses (EÜ) nr 3285/94 ja nõukogu määruses (EÜ) nr 519/94 sätestatud menetlusõiguste kasutamine sõltub sellest, kas huvitatud isikud on endast teatanud eespool nimetatud ajavahemiku jooksul.

c) Ärakuulamised

Vastavalt nõukogu määruse (EÜ) nr 3285/94 artikli 6 lõikele 4 ja nõukogu määruse (EÜ) nr 519/94 artikli 5 lõikele 4 võivad kõik huvitatud isikud taotleda komisjonipoolset ärakuulamist 21 päeva jooksul alates käesoleva teadaande avaldamisest Euroopa Liidu Teatajas.

6. Kirjalikud ettepanekud, küsimustiku vastused ja kirjavahetus

Igasugune asjaomane teave tuleb edastada komisjonile. Kõik huvitatud isikute esildised ja taotlused peavad olema kirjalikud (mitte elektroonilisel kujul, kui ei ole sätestatud teisiti, ning peavad sisaldama huvitatud isiku nime, aadressi, e-posti aadressi, telefoni- ja faksi- ja/või teleksinumbrit).

Komisjoni postiaadress:

European Commission Directorate General for Trade Directorate B Office: J-79 5/16 B-1049 Brussels Faks: (32 2) 295 65 05

7. Koostööst hoidumine

Kui teavet ei esitata ettenähtud tähtaja jooksul või takistatakse oluliselt uurimist, võidakse positiivsed või negatiivsed järeldused teha kättesaadavate faktide põhjal.

Kui selgub, et huvitatud isik on esitanud ebaõiget või eksitavat teavet, siis jäetakse selline teave arvesse võtmata ning võidakse toetuda kättesaadavatele faktidele.

8. Uurimise ajakava

Kooskõlas määruse (EÜ) nr 3285/94 artikliga 7 ja määruse (EÜ) nr 519/94 artikliga 6 lõpetatakse uurimine võimaluse korral 9 kuu jooksul alates käesoleva teadaande avaldamisest Euroopa Liidu Teatajas.

Erandlikel asjaoludel võib kõnealust tähtaega pikendada maksimaalselt kahe kuu võrra. Kui tähtaega pikendatakse, avaldab komisjon Euroopa Liidu Teatajas teadaande, milles täpsustatakse pikenduse kestus ja esitatakse pikendamise põhjuste kokkuvõte.

(1) EÜT L 349, 31.12.1994, lk 53.

(2) EÜT L 67, 10.3.1994, lk 67.

(3) Mõiste “ühenduse tootjad” hõlmab nõukogu määruse (EÜ) nr 3285/94 artikli 5 lõike 3 punktis c määratletud “ühenduse tootjaid” ning nõukogu määruse (EÜ) nr 519/94 artikli 15 lõikes 1 osutatud “samasuguste või otseselt konkureerivate toodete ühenduse tootjaid”.